钦定古今图书集成/明伦汇编/氏族典/第258卷 > 王逡之
## 钦定古今图书集成/明伦汇编/氏族典/第258卷 > 王逡之

按《南齐书王逡之传》：“逡之字宣约，琅邪临沂人也。父
祖皆为郡守。逡之少礼学博闻，起家江夏王国常侍、
大司马行参军，章安令。累至始安内史，不之官，除山
阳王骠骑参军，兼治书御史，安成国郎中，吴令。昇明
末，右仆射王俭重儒术，逡之以著作郎兼尚书左丞
参定齐国仪礼。初，俭撰《古今丧服集记》，逡之难俭十”
一条，更撰《世行》五卷，转国子博士。国学久废，建元二
年，逡之先上表立学，又兼著作，撰《永明起居注》。转通
直常侍、骁骑将军，领博士。出为宁朔将军、南康相，太
中光禄大夫，加侍中。建武二年卒。